Flere omkomne funnet på italiensk cruiseskip
De døde ble funnet i nærheten av internettkafeen på fjerde dekk, opplyser Franco Gabrielli, lederen for det italienske sivilforsvaret. Likene var mandag ettermiddag ennå ikke hentet ut av ulykkesskipet, og kvinnenes nasjonalitet var ikke umiddelbart kjent. Costa Concordia grunnstøtte og kantret ved den italienske øya Giglio 13. januar. Ifølge passasjers- og mannskapslistene var det 4.229 mennesker fra 60 forskjellige land om bord da skipet forliste. Minst 17 personer er fremdeles savnet etter ulykken, deriblant en ungarsk fiolinist som antas å ha gått tilbake for å hente instrumentet sitt.Tidligere har også slektninger av en ungarsk kvinne meldt henne savnet, til tross for at hun ikke sto på passasjerlistene. Kvinnen skal ha ringt familien fra cruiseskipet. Men mandag opplyste det ungarske utenriksdepartementet at savnetmeldingen var basert på personopplysningene til en tidligere avdød person. - Ut fra offisielt bekreftede opplysninger har det kommet fram at påstandene om den savnede kvinnen var uberettigede, skriver departementet i en pressemelding. - Personen som meldte vedkommende savnet, hadde misbrukt personopplysningen til en kvinne som døde for tre år siden, heter det videre.Sivilforsvaret ga mandag grønt lys til å begynne å pumpe ut 2.380 tonn drivstoff fra skipet i et forsøk på å forhindre omfattende lekkasjer og miljøkatastrofe. Ifølge kystvakten kan det ta fire uker å tømme drivstofftankene, og arbeidet var ikke ventet å starte før tirsdag. Etter forliset for halvannen uke siden har det vært spekulert på om kapteinen Francesco Schettino var beruset. Men tester viser nå at han ikke hadde rusmidler i blodet, ifølge forsvareren Bruno Leporatti. Kapteinen er siktet for uaktsomt drap og for å ha forlatt skipet før alle passasjerene var evakuert. Han sitter for tiden i husarrest i hjembyen Meta di Sorrento i nærheten av Napoli.
Dykkere har funnet ytterligere to døde kvinner om bord på det forliste cruiseskipet Costa Concordia. Dermed er totalt 15 personer bekreftet omkommet.